Diari Oficial de la Generalitat Valenciana


Sumari del DOGV 2652, del 26-12-1995 (1995/837018)

RESOLUCIÓ de 29 de novembre de 1995, del director general de l'Institut Valencià de la Joventut, per la qual es convoca el concurs de projectes tècnics per a la realització de tasques i activitats en camps de treball voluntari juvenils per a l'estiu de 1996.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2652

Data del DOGV
:   26-12-1995

Secció del DOGV
:   ALTRES DISPOSICIONS

Número del document
:   1995/837018


Data del document
:   29-11-1995

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 29 de novembre de 1995, del director general de l'Institut Valencià de la Joventut, per la qual es convoca el concurs de projectes tècnics per a la realització de tasques i activitats en camps de treball voluntari juvenils per a l'estiu de 1996.
  
L'article 3 de la Llei de la Generalitat Valenciana 4/1989, de 26 de juny, sobre l'Institut Valencià de la Joventut, atribueix a aquesta entitat autònoma, entre d'altres, les funcions d'impulsar la prestació de serveis a la joventut i de potenciar el desplegament de les activitats de temps lliure juvenil.
  
Per al compliment d'aquests objectius, l'IVAJ realitza tots els estius un programa de camps de treball voluntari juvenils dirigit a joves de la Comunitat Valenciana, de la resta de l'Estat espanyol i de l'estranger.
  
Els camps de treball són una forma particular de servei voluntari, amb l'únic desig d'aportar un treball en una activitat de clara projecció social o en una tasca d'interès general.
  
Els joves que participen en un camp de treball s'obliguen a treballar desinteressadament 5 hores al dia durant 5 dies a la setmana i a respectar les distintes creences i ideologies de tots els joves participants.
  
Les tasques que es poden realitzar en un camp de treball poden ser de tota mena, des d'obres de reconstrucció d'edificis, tasques de millora i vigilància del medi ambient, fins a tasques d'assistència i atenció a col·lectius socials, com ara ancians, discapacitats, malalts, etc.
  
Per tot això, i d'acord amb les funcions que m'han estat conferides per l'article 7 de la Llei de la Generalitat Valenciana 4/1989, resolc:
  
  
Article únic
  
Convocar un concurs de projectes tècnics de tasques i activitats a realitzar dins els camps de treball voluntari juvenils durant l'estiu 1996, d'acord amb les bases que s'inclouen en els annexos I i II.
  
  
  
Disposició final
  
  
Aquesta resolució entrarà en vigor el mateix dia de la seua publicació en el DOGV.
  
Contra aquesta resolució es podrà interposar recurs ordinari davant el conseller de Cultura, Educació i Ciència, en el termini d'un mes comptador des del moment de la seua publicació, d'acord amb el que preveu la Llei 30/92, de Règim Jurídic de les Administracions Públiques i del Procediment Administratiu Comú.
  
  
València, 29 de novembre de 1995.- El director general de l'IVAJ: Pasqual Durá Barberá.
  
ANNEX I
  
  
Bases de la convocatòria del concurs de projectes tècnics per a la realització de tasques i activitats en camps de treball voluntari juvenils per a l'estiu de 1996
  
  
1. Beneficiaris
  
Podran sol·licitar la realització d'un camp de treball voluntari juvenil i, per tant, podran presentar els corresponents projectes tècnics per a participar en el concurs: els ajuntaments, les associacions i altres entitats legalment constituïdes i sense ànim de lucre de la Comunitat Valenciana.
  
  
2. Modalitats de projectes
  
Aquestes entitats podran presentar tota mena de projectes d'interès social. Encara que tindran prioritat els adreçats a la millora i conservació del medi ambient, els d'assistència a persones amb minusvàlues o malalties cròniques de llarga durada -xiquets o ancians-, i els de millora d'instal·lacions i edificis d'interès cultural o social.
  
La dificultat dels treballs que hauran de realitzar els voluntaris estarà adaptada a les condicions tècniques i professionals d'aquests.
  
  
3. Requisits mínims que hauran de reunir els projectes
  
3.1. Detall de tots els aspectes que figuren en l'annex II d'aquesta resolució i els que s'indiquen a continuació.
  
3.2. L'àmbit territorial dels projectes serà el de la Comunitat Valenciana.
  
3.3. Els destinataris dels camps de treball seran fonamentalment joves voluntaris amb edats compreses entre els 18 i els 26 anys, i excepcionalment entre els 15 i els 17 anys.
  
3.4. El nombre de places en cada torn serà de 30, nombre que podrà variar depenent de les característiques tècniques del treball i de les possibilitats d'allotjament.
  
3.5. Cada torn d'activitat tindrà una durada de 10 a 15 dies (compresos entre el 29 de juny i el 14 de setembre). Excepcionalment les entitats podran proposar una durada distinta d'acord amb les característiques del programa de treballs a desplegar.
  
  
3.6. Les entitats sol·licitants hauran d'especificar en el projecte tècnic el nombre de torns necessaris per a executar el programa de treballs.
  
3.7. En els projectes tècnics de treballs s'haurà d'atendre la dificultat de la seua execució, tenint en compte la no professionalitat dels joves voluntaris. A tal efecte podran suggerir alguna especialització dels voluntaris participants.
  
3.8. Els projectes hauran d'adequar-se al caràcter internacional d'aquestes activitats, facilitant la interculturalitat i preveient-hi la participació de joves estrangers, com també de joves d'altres comunitats autònomes. Tots els camps de treball hauran de tenir-hi prevista la participació d'algun jove amb minusvàlues físiques o psíquiques.
  
3.9. Els projectes reflectiran els recursos de caràcter cultural, lúdic, natural i recreatiu existents a l'entorn, a fi que l'IVAJ puga elaborar un projecte d'animació complementari al laboral.
  
  
3.10. S'haurà de fer la descripció de l'allotjament que l'entitat sol·licitant posarà a disposició del grup. Aquest allotjament haurà de complir tots els requisits d'habitabilitat i higiene necessaris d'acord amb el nombre de persones que s'hi allotjaran.
  
  
3.11. Indicaran, si escaigués, quines altres entitats col·laboren en el projecte.
  
3.12. En la sol·licitud, les entitats sol·licitants adjuntaran la certificació de l'acord de l'òrgan competent corresponent pel qual manifiesten i accepten la realització d'un camp de treball.
  
3.13. També adjuntaran al projecte els permisos que corresponguen per a les activitats en què siga preceptiu (arqueologia, parcs naturals, edificis protegits, etc.).
  
3.14. Un pressupost en què es recullen totes les despeses previstes, incloent les següents:
  
- Material per al treball.
  
- Ferramentes que calen.
  
- Necessitat d'un/a tècnic/a.
  
- Transport de participants des de l'allotjament fins al camp de treball.
  
  
4. Obligacions de les entitats els projectes de les quals siguen seleccionats.
  
4.1. Seran responsabilitat de l'entitat la direcció i la coordinació dels treballs tècnics, i la col·laboració permanent amb el director-animador de l'activitat, per tal d'aconseguir la major eficàcia possible.
  
4.2. L'entitat actuarà com a amfitriona davant els joves campistes procedents d'altres comunitats i de l'estranger, facilitant també i gratuïtament tots els mitjans i instal·lacions esportives, culturals o d'altra mena de què disposen.
  
4.3. També facilitarà la infrastructura necessària que permeta l'allotjament dels voluntaris i de l'equip d'animació, amb instal-lacions complementàries per a cuina, menjador i serveis higiènics.
  
  
4.4. En aquells camps de treball la modalitat dels quals faça preceptiu posseir permisos determinats per a la seua execució, serà responsabilitat de l'entitat tramitar-los i obtenir-los.
  
  
4.5. Hauran de presentar la memòria del treball realitzat en el termini de 30 dies després de finalitzada l'activitat.
  
  
5. Organització
  
Al davant de cada activitat figurarà un equip responsable que constarà almenys de:
  
- Un director-coordinador.
  
- Dos animadors juvenils.
  
- Un director tècnic.
  
- Un cuiner, en aquelles activitats en què calga.
  
Les entitats sol·licitants podran proposar a l'IVAJ la selecció de tots o algun dels membres de l'equip responsable, i abonar, al seu càrrec els emoluments.
  
  
6. Accions que es reserva l' IVAJ en el programa.
  
En totes les activitats seleccionades, l'IVAJ realitzarà les següents accions:
  
a) Organitzar i tramitar les sol·licituds dels joves voluntaris.
  
  
b) Mantenir els contactes necessaris amb les comunitats autònomes i l'INJUVE (Institut de la Joventut) per a la selecció i inscripció dels joves participants
  
c) Gestionar les pòlisses d'assegurança d'accidents i les pòlisses ASTES per a estrangers.
  
d) Gestionar i difondre tota la informació necessària sobre el camp per a coneixement de tots els joves.
  
e) Comunicar i enviar individualment a cada voluntari tota la documentació necessària per a la seua incorporació al camp.
  
f) Coordinar tot el procés inicial a la campanya i la realització de cada activitat.
  
g) Nomenar el personal responsable de l'animació i la gestió del camp de treball.
  
h) Nomenar el personal dirigent del camp de treball.
  
  
7. Criteris de selecció
  
Els projectes seran seleccionats per la comissió corresponent tenint en compte els criteris següents:
  
- Utilitat social del treballs a realitzar en el projecte presentat, d'1 a 8 punts.
  
- Continuïtat del treball al llarg de diferents torns i anys, d'1 a 4 punts.
  
- Experiència de l'entitat en organització de camps de treball, d'1 a 3 punts.
  
- Habitabilitat i equipament de les instal·lacions d'allotjament, d'1 a 3 punts.
  
- Distància de l'allotjament al lloc de treball, d'1 a 2 punts.
  
  
8. Comissió de selecció
  
La comissió de selecció per a la valoració de les sol·licituds estarà integrada pels membres següents:
  
- El cap del Servei de Participació Juvenil.
  
- El cap de la Secció d'Infrastructures d'ºs Juvenil i Centres de Vacances.
  
- Un representant del Consell de la Joventut de la Comunitat Valenciana.
  
  
9. Resolució
  
La resolució correspondrà al director general de l'IVAJ i, contra ella podrà interposar-se recurs ordinari davant el conseller de Cultura, Educació i Ciència en el termini d'un mes comptador a partir de l'endemà de la seua notificació.
  
  
10. Sol·licituds
  
Les sol·licituds -junt amb el projecte tècnic laboral i l'altra documentació requerida- es podran presentar al registre de l'IVAJ, a les unitats territorials de l'IVAJ a Alacant i Castelló, a les direccions territorials de la Conselleria de Cultura, Educació i Ciència, als centres d'informació de l'Oficina d'Informació, Iniciatives i Reclamacions de la Generalitat Valenciana o per qualsevol dels mitjans que preveu l'article 38.4 de la Llei 30/92, de Règim Jurídic de les Administracions Públiques i el Procediment Administratiu Comú.
  
El termini d'admissió de sol·licituds finalitzarà el dia 31 de gener de 1996.
  
  
  
ANNEX II
  
  
Relació dels aspectes mínims que hauran de figurar en el projecte tècnic del camp de treball voluntari juvenil
  
  
1. Quant a l'entitat sol·licitant
  
1.1. Nom de l'entitat.
  
1.2. Adreça postal i telèfon.
  
1.3. Persona responsable.
  
1.4. Breu descripció de l'activitat a què es dedica al llarg de l'any.
  
1.5. Còpia dels estatuts i documents de la seua legalització (només per a les associacions).
  
1.6. Certificat o document de l'entitat sol·licitant on es reculla l'acord per a la realització del camp.
  
  
2. Quant al camp en general
  
2.1. Data proposada per a la realització de l'activitat.
  
2.2. Nombre de torns sol·licitats.
  
2.3. Edats per a les quals es considera més adequat el projecte.
  
  
2.4. Proposta de modalitat nacional o internacional.
  
2.5. Nombre total de voluntaris en cada torn.
  
2.6. Relació de les entitats que està previst que col·laboren en el camp i el grau de col·laboració existent.
  
2.7. Si s'escau, les autoritzacions específiques o el compromís d'obtenir-les, almenys un mes abans del començament del camp.
  
  
3. Quant al treball a realitzar
  
3.1. Descripció general del treball a realitzar pels voluntaris.
  
3.2. Detall de cadascuna de les accions i pla de treball temporalitzat per dies.
  
3.3. Necessitat de material i forma de provisió.
  
3.4. Necessitat de ferramentes i forma de provisió.
  
3.5. Dificultat tècnica d'execució del treball.
  
3.6. Especificació d'especialització, si n'hi hagués, o perfil personal dels voluntaris.
  
3.7. Altres dades d'interès que s'hi vulga destacar.
  
  
4. Quant a l'allotjament
  
4.1. Descripció del tipus d'allotjament previst i característiques generals.
  
4.2. Equipament dels dormitoris.
  
4.3. Equipament dels serveis higiènics de què es disposa (dutxes, lavabos, etc.).
  
4.4. Descripció de la cuina i equipament de material i parament de cuina.
  
4.5. Descripció del menjador i equipament i parament de menjador.
  
4.6. Detall de les instal·lacions esportives que es posarien a disposició dels voluntaris.
  
4.7. Mitjans de transport des d'Alacant, Castelló de la Plana i València fins al lloc d'allotjament.
  
4.8. Distància des de l'allotjament al lloc d'execució dels treballs.
  
  
5. Quant als voltants
  
5.1. Descripció de la comarca o la zona on està localitzat el camp, juntament amb el detall dels equipaments i els recursos de què disposa.
  
  
6. Quant al pressupost general del camp
  
6.1. Valoració econòmica del projecte per partides o conceptes amb especificació de les partides que serien assumides per l'entitat sol·licitant o les entitats col·laboradores i d'aquelles en què desitja la col·laboració de l'IVAJ.